和十二兄五首  其二
作者：晁沖之
朝代：宋

paragraphs: 伯也今代豪，嗜詩如嗜酒。
賦多轉遒勁，語老愈深厚。
塵言刪不存，妙句元自有。
白華忽補亡，關睢不爲首。
塤篪起兄弟，珠玉到朋友。
吟詠九日菊，沉酣八月酎。
搜剔發清新，聯翩雜奇醜。
詳味吁謨章，用意過楊柳。
但使身愈窮，未信名可朽。
不知造物意，令作清廟不。